Manises ja és oficialment municipi turístic de singularitat de la Comunitat Valenciana
19 de novembre de 2024

· Manises dona un pas més en matèria turística amb la concessió de municipi turístic de singularitat de la Comunitat Valenciana

Manises, 19 de novembre de 2024-. Manises ja és oficialment municipi turístic de singularitat de la Comunitat Valenciana. El Diari Oficial de la Generalitat Valenciana (DOGV) ha publicat la resolució d’aquest reconeixement.

La sol·licitud va ser presentada pel consistori el passat 11 de setembre. Aquest reconeixement s’atorga als municipis que demostren promoure la qualitat en la prestació dels serveis municipals al conjunt de la població turística, la qual cosa contribueix a un turisme sostenible i inclusiu, amb fonament en el principi d'hospitalitat i en els compromisos que deriven del codi ètic del turisme valencià.

Àngel Mora, regidor de Turisme a l’Ajuntament de Manises, ha remarcat que “amb aquest reconeixement es potenciarà el turisme a la nostra localitat i es posaran en marxa noves accions que permetran que Manises avance en matèria turística”. “Amb aquesta nova distinció es valora el treball que s’ha realitzat fins ara, a més de donar un nou impuls al futur turístic en diversos vessants”, ha afegit Mora.

Segons la resolució, després de l’estudi de la documentació que consta en l’expedient i vista la proposta de la Direcció General de Turisme, mitjançant la qual es proposa resoldre favorablement la concessió de la distinció, de conformitat amb el que es disposa en l’article 19 del Decret 5/2020, de 10 de gener, del Consell, de regulació de l’estatut del municipi turístic de la Comunitat Valenciana, s’atorga el reconeixement de la condició de municipi turístic de singularitat de la Comunitat Valenciana a l'Ajuntament de Manises.

Manises s’uneix així a altres municipis turístics de singularitat com ara Puçol, Montanejos, Sogorb, Rojales o Cabanes.